Пэгіда

**Патрыятычныя эўрапейцы супраць ісламізацыі Захаду** (), скарочана **Пэгіда** — нямецкі нацыяналістычны, антыісламісцкі, ультраправы палітычны рух, заснаваны ў Дрэздэне ў кастрычніку 2014 року. Выступае за стрымліваньне іміграцыі, у прыватнасьці з мусульманскіх дзяржаваў. Аддзяленьні Пэгіды існуюць у некаторых іншых эўрапейскіх дзяржавах.

## Мінуўшчына
«Пэгіда» заснаваная ў кастрычніку 2014 року Люцам Бахманам пасьля таго, як ён стаў сьведкам дрэздэнскіх нападаў салафістаў на прыхільнікаў Працоўнай партыі Курдыстану, якія выступалі супраць Ісламскай дзяржавы Сырыі і Леванту.

Першая дэманстрацыя «Пэгіды» прайшла ў Дрэздэне 20 кастрычніка 2014 року і была нешматлікай, аднак неўзабаве колькасьць удзельнікаў пачала ўзрастаць і 1 сьнежня склала 7500 чалавек, а 8 сьнежня — 10 000.

19 сьнежня 2014 «Пэгіда» была зарэгістраваная ў Дрэздэне. 21 студзеня 2015 заснавальнік арганізацыі Люц Бахман сышоў з пасады старшыні з-за крытыкі ягоных допісаў у Фэйсбуку, хоць пазьней высьветлілася, што ягонае фота ў абліччы Адольфа Гітлера было падробленае — вусы дамаляваныя ўжо пазьней. Тым ня меней, былі згаданыя іншыя ягоныя допісы, дзе ён называў імігрантаў «жывёламі», «вырадкамі» ды «адкідамі». 28 студзеня з арганізацыі выйшлі адказная за зносіны са СМІ Катрын Ертэль і яшчэ чатыры кіроўныя фігуры, якія пазьней заснавалі «» дзеля адасабленьня ад скрайнасьці «Пэгіды». У лютым 2015 року Бахман быў пераабраны на пасаду старшыні.

Дэманстрацыі аднавіліся ў кастрычніку 2015 року з пачаткам Эўрапейскага міграцыйнага крызісу.

13 чэрвеня 2016 Люц Бахман заснаваў Лібэральна-дэмакратычную народную партыю ().

23 сьнежня 2016 прадстаўнікі чатырнаццаці блізкіх па духу эўрапейскіх рухаў на сустрэчы ў Чэхіі падпісалі так званую «Праскую дэклярацыю» з сьцьвярджэньнем пра тое, што «гісторыя заходняй цывілізацыі неўзабаве скончыцца праз ісламскую заваёву Эўропы», утварыўшы кааліцыю «Фартэцыя Эўропа» супраць такога зыходу.

## Рэакцыі

### Грамадзкая думка
Паводле апытаньня, праведзенага інстытутам Эмніду ў сьнежні 2014 року, 53% усходніх і 48% заходніх немцаў выказалі падтрымку дэманстрацыям «Пэгіды». 43% усіх апытаных палічылі, што пратэсты «Пэгіды» найперш накіраваныя супраць распаўсюджваньня ісламу, 33% назвалі ўдзельнікаў гэтых дэманстрацыяў пераважна правымі экстрэмістамі.

Апытаньне TNS Infratest, праведзенае на замову нямецкага часопісу «Der Spiegel» у сьнежні 2014 року, паказала, што 65% апытаных лічаць, што нямецкі ўрад ня ўлічвае іхнюю заклапочанасьць што да палітыкі прытулкаў ды іміграцыі. 34% пагадзіліся з думкай пра ўзрастаньне ісламізацыі Нямеччыны, а 28% выказалі нязгоду.

18 сьнежня 2014 інстытут «Форса» правёў апытаньне, у якім 67% усіх рэспандэнтаў назвалі небясьпеку ісламізацыі Нямеччыны перабольшанай, а 29% выказалі значны рост ісламскага ўплыву і ўхвалілі правядзеньне адпаведных дэманстрацыяў. 13% сказалі, што будуць удзельнічаць у пратэстах у сваіх мясьцінах, 10% згодныя падтрымаць антыісламісцкую партыю на выбарах.

### Апанэнты
Канцлерка Ангела Мэркель раскрытыкавала «Пэгіду» за «прадузятасьць, няветлівасьць, нават нянавісьць у сэрцах ейных лідэраў». Пазыцыю «Пэгіды» па большасьці пытаньняў ухвалілі міністар унутраных справаў Томас дэ Мэзьер, лідэр партыі Зьвяз за прагрэс і абнаўленьне Бэрнд Люке.

Супраць дзеяньняў «Пэгіды» выказаліся прадстаўнікі Цэнтральнай рады жыдоў у Нямеччыне, Цэнтральнай рады мусульманаў у Нямеччыне, лютэранскага сьвятарства.

## Глядзіце таксама
* Контраджыхад
* Эўрабія
* Спынім ісламізацыю Эўропы
* Ісламскі фундамэнталізм
* Джыхад(-ызм)

## Крыніцы

## Вонкавыя спасылкі
* Афіцыйная бачына

Катэгорыя:Арганізацыі Дрэздэну
Катэгорыя:Зьявіліся ў 2014 годзе
Катэгорыя:Антыамэрыканізм
Катэгорыя:Ультраправіца ў Нямеччыне
Катэгорыя:Супрацьстаяньне ісламу ў Нямеччыне
Катэгорыя:Нямецкія палітычныя арганізацыі
Катэгорыя:Расізм у Нямеччыне